TKS บวก 6.09% ทำนิวไฮตั้งแต่เข้าตลาดฯ-แนะซื้อเป็นหุ้นจ่ายปันผลดี
TKS บวก 6.09% ทำนิวไฮตั้งแต่เข้าตลาดฯ-แนะซื้อเป็นหุ้นจ่ายปันผลดี
3 ก.พ. 2560

ผู้สื่อข่าวรายงานว่า บริษัท ที.เค.เอส. เทคโนโลยี จำกัด (มหาชน)หรือ TKS ณ เวลา 15.06 น. อยู่ที่ระดับ 12.20 บาท บวก 0.70 บาท หรือ 6.09%ด้วยมูลค่าซื้อขาย 305.43 ล้านบาท ราคาหุ้นสูงสุดนับตั้งแต่เข้าตลาดเมื่อวันที่ 18 พ.ย.2546

บล.ดีบีเอสฯ ระบุในบทวิเคราะห์ว่า สืบเนื่องจาก TKS ถือหุ้น 38.51% ใน SYNEX และ 19.89% ใน TBSP ซึ่งราคาหุ้น SYNEX ปรับขึ้นแรงจนล่าสุดมาอยู่ที่ 7.20 บาท/หุ้น ขณะที่ราคาหุ้น TBSP อยู่ที่ 156 บาท/หุ้น คิดเป็นมูลค่าหุ้นตามราคาตลาด 2,136 ล้านบาทและ 234 ล้านบาท ตามลำดับ ขณะที่มูลค่าต้นทุนตามงบการเงิน ณ สิ้นก.ย.59 ของทั้งสองบริษัทต่ำกว่ามูลค่าตลาดมาก โดยเฉพาะอย่างยิ่งต้นทุนของ SYNEX ทำให้ TKS มีกำไรที่ยังไม่รับรู้จาก SYNEX สูงถึง 1,838 ล้านบาท หรือ 5.10 บาท/หุ้น TKS และจาก TBSP 234 ล้านบาท หรือ 0.65 บาท/หุ้น TKSและหากคำนวณ P/E ปี 59 ของ TKS ด้วยการหักมูลค่าเงินลงทุนใน SYNEX และ TBSP ออกไป และนำกำไรที่เป็นเฉพาะกิจการมาคิดพบว่า TKS มี P/E ต่ำเพียง 5.6 เท่า
ถ้าให้ P/E เฉพาะกิจการของ TKS เท่ากับ 10-12 เท่า บวกด้วยมูลค่าเงินลงทุนใน SYNEX และ TBSP ตามราคาตลาด ณ วันที่ 23 ธ.ค.59 แล้วพบว่า มูลค่าหุ้นของ TKS จะอยู่ที่ 11.02 – 12.07 บาท/หุ้น เมื่อเทียบกับราคาปิดที่ 8.70 บาท/หุ้น จะมี Upside 27%-39% นอกจากนั้น TKS เป็นหุ้นที่จ่ายปันผลดีและสม่ำเสมอ อัตราผลตอบแทนจากเงินปันผลเฉลี่ยประมาณ 6% ต่อปี ในเชิงกลยุทธ์แนะนำซื้อ TKS 